འཇམ་དབྱངས་ལྷ་ལྔའི་དཀྱིལ་ཆོག་ལས་ཟུར་དུ་ཕྱུང་བའི་ཐིག་ཆོག་དང་ཚོན་ཆོག་ཐུགས་རྗེ་ཆེན་པོའི་དཀྱིལ་ཆོག་ལ་ཡང་བསྒྱུར་རུང་བཞིན་བཀོད་པ།
༄༅།  ། འཇམ་དབྱངས་ལྷ་ལྔའི་དཀྱིལ་ཆོག་ལས་ཟུར་དུ་
ཕྱུང་བའི་ཐིག་ཆོག་དང་ཚོན་ཆོག་ཐུགས་རྗེ་
ཆེན་པོའི་དཀྱིལ་ཆོག་ལ་ཡང་བསྒྱུར་
རུང་བཞིན་བཀོད་པ།  ༄༅༅།  ། གཉིས་པ་ལྷ་སྟ་གོན་ལ་གཉིས།  ལྷ་གནས་ངེས་པའི་ཕྱིར་ཐིག་གདབ་པ་དང་།  དེ་ནས་ལྷ་སྟ་གོན་དངོས་བྱ་བའོ།  ། དང་པོ་ནི།  གཙང་ཞིང་མ་ཉམས་པའི་རས་སྐུད་ལ་སོགས་པ་སྐྲ་མ་འདྲེས་པ་ཁ་དོག་དཀར་པོ་འཇུར་མདུད་མེད་པར་སུམ་བསྒྲིལ་དུ་བྱས་པའི་རིང་ཐུང་གི་ཚད་འཕྲེང་བ་ལས།  སློབ་དཔོན་དང་སློབ་མའི་ལག་པ་གཡོན་པའི་མཛུབ་མོ་ནས་བརྩམས་ནས་སེར་མོ་བཞིའི་རྒྱབ་ནས་དཀྲིས་ཏེ་དབུས་སུ་བཅུག་ལ་མཛུབ་མོའི་སྟེང་ནས་བཏོན་པ་མཐེ་བོང་གིས་ས་ལ་སྦྱར་ཏེ་མནན་པའི་བར་གྱི་ལྷག་མ་གཏོགས་པ་ཇི་ལྟར་སྲིད་དུ་དཀྱིལ་འཁོར་གྱི་ཉིས་འགྱུར་དང་ཞེས་གསུངས་པ་ལྟར་དཔོན་སློབ་གཉིས་ཀྱི་སོར་མོ་བཞི་ལ་དཀྲིས་པའི་ཆ་རྣམས་མ་གཏོགས་པའི་བར་ལ་དཀྱིལ་འཁོར་ཚད་ཇི་ཙམ་བྱེད་པ་དེའི་མདའ་ཡབ་ནས་མདའ་ཡབ་ཀྱི་བར་གྱི་ཚད་ཉིས་འགྱུར།  སྦོམ་ཕྲ་སྒོའི་ཉི་ཤུ་ཆ་བྱེད་པ་སོགས་མཚན་ཉིད་དང་ལྡན་པའི་ལས་ཐིག་གི་སྐུད་པ་འདུ་བྱ།  དེ་ལ་དྲི་བཟང་པོའི་ཆུ་དང་།  ཞོ།  འོ་མ།  མར།  སྦྲང་རྩི།  ཀ་ར་སྟེ་ཕྱིའི་བདུད་རྩི་ལྔ་དང་།  བ་བྱུང་ལྔས་བྱུགས་ཏེ་སྣོད་གཙང་མར་བཞག། རང་ཐུགས་རྗེ་ཆེན་པོ་སྤྱན་རས་གཟིགས་ཀྱི་རྣལ་འབྱོར་དང་ལྡན་པས།  ཨ་པདྨཱནྟ་ཀྲིད་ཧཱུཾ་ཕཊ།  ཨ་སྭ་བྷཱ་ཝ་ཤུདྡྷཱཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ།  ཐིག་སྐུད་སྟོང་པ་ཉིད་དུ་གྱུར།  སྟོང་པའི་ངང་ལས་པདྨ་དང་ཉི་མའི་དཀྱིལ་འཁོར་གྱི་སྟེང་དུ་ཧྲཱི་ལས་པདྨ་ཧྲཱིཿས་མཚན་པ།  དེ་ཡོངས་སུ་གྱུར་པ་ལས་ཁྲོ་བོ་རྟ་མགྲིན་སྐུ་མདོག་དམར་ནག་ཞལ་གཅིག་ཕྱག་གཉིས་ཀྱི་གཡས་པདྨས་མཚན་པའི་དབྱུག་ཏོ་འཕྱར་ཞིང་།  གཡོན་ཐུགས་ཀར་སྡིགས་མཛུབ་མཛད་པ།  ཁྲོ་བོའི་རྒྱན་དང་ཉམས་ཐམས་ཅད་ཡོངས་སུ་རྫོགས་པར་གྱུར་པའི་སྤྱི་བོར་ཨ་དཀར་པོ།  མགྲིན་པར་ཨཱཿདམར་པོ།  ཐུགས་ཀར་ཧཱུཾ་སྔོན་པོས་མཚན་པར་གྱུར།  ཐུགས་ཀའི་ཧཱུཾ་ལས་འོད་འཕྲོས།  རང་འདྲའི་ཡེ་ཤེས་པ་སྤྱན་དྲངས།  ཛཿཧཱུཾ་བཾ་ཧོཿགཉིས་( ༡༥༢ )སུ་མེད་པར་པར་བསམ།  ཐིག་སྐུད་ཀྱི་མཆོད་པ་རྣམས་བསགས་སྦྱངས་སོགས་བྱས་ནས།   ཨ་བཛྲ་མ་ཧཱ་ཀྲོ་དྷ་རཱ་ཛ་ཨརྒྷཾ་ནས་ཤཔྟའི་བར་གྱིས་མཆོད།   ཧཱུཾ།  འཇིགས་པའི་ཧཱུཾ་སྒྲ་ངེས་སྒྲོག་ཅིང་།  ། བགེགས་རྣམས་མ་ལུས་འཇོམས་མཛད་པ།  ། དངོས་གྲུབ་ཐམས་ཅད་སྩོལ་བའི་ལྷ།  ། བགེགས་ཀྱི་དགྲ་ལ་ཕྱལ་འཚལ་བསྟོད།  ། ཅེས་པས་བསྟོད།  ལག་པས་ཐིག་སྐུད་ལ་རེག་ཅིང་།   ཨ་པདྨཱནྟ་ཀྲིད་ཧཱུཾ་ཕཊ།  ཅེས་བཟླས་ཏེ་བསྲུང་།  སྔགས་དེ་ཉིད་བཟླས་པས་ཕྱིའི་བདུད་རྩི་ལྔའི་ཆུ་དང་།  ཡུངས་ཀར་དང་།  དྲིའི་ཆུས་གཏོར་ལ་རྡོ་རྗེ་དང་བཅས་པའི་ལག་པ་གཡས་པས་རེག་སྟེ།  ཨ་བཛྲ་ས་མ་ཡ་སུ་ཏྲ་མ་ཏི་ཀྲ་མ་ཧཱུཾ།  ཞེས་བཟླས་ནས།  ཨ་ཨཱ་ཧཱུཾ།  ལན་བརྒྱ་རྩ་བརྒྱད་བཟླས་ཏེ་ཐིག་སྐུད་ལྷག་གནས་བྱའོ།  ། དེ་ནས།  དཀྱིལ་འཁོར་གྱིས་ལ་བུམ་པ་ཐམས་ཅད་ཀྱིས་ཆུས་བསང་གཏོར་བྱའོ།  ། ཨ་སརྦ་སཾ་ཤོ་དྷ་ནི་ཧཱུཾ་ཕཊ།  ཅེས་བརྗོད་པས་གཙང་མར་བྱས་པའི་ས་ལ་དྲིས་བྱུགས་ནས་ཕྱི་རོལ་དུ་མེ་ཏོག་བཀྲམ།  ནམ་མཁར་གནས་པའི་ཡེ་ཤེས་ཀྱི་དཀྱིལ་འཁོར་མངོན་སུམ་དུ་གྱུར་པར་བསམས་ལ།  ཨ་སརྦ་ཏ་ཐཱ་ག་ཏ་ས་པ་རི་ཝཱ་ར་ཨརྒྷཾ་ནས་ཤཔྟའི་བར་གྱིས་མཆོད།  སངས་རྒྱས་ཀུན་གྱིས་རབ་ཏུ་བསྔགས།  ། ཞེས་སོགས་ཤོ་ལོ་ཀ་གཅིག་གིས་བསྟོད།  དེ་ནས།  ཤར་སོགས་ཕྱོགས་ཀྱི་ཐིག་ལེའི་སྟེང་།  ། སྲད་བུ་བཟུང་ནས་མཎྜལ་བཞིས།  ། ཉ་ཡི་མགོ་དང་མཇུག་མའི་མཐར།  ། ཚངས་ཐིག་དང་ནི་ཟུར་ཐིག་གདབ།  ། ཅེས་གསུངས་པ་ལྟར་གྱི་ཚངས་ཟུར་གྱི་ཐིག་གི་འགྲོ་མཚམས་རྟོགས་པའི་ཕྱིར་ཟླུམ།  སངས་རྒྱས་ཀུན་གྱིས་རབ་ཏུ་བསྔགས་པོ་ལྔ་སྐོར་བྱས་རྗེས།   རང་རྗེ་བཙུན་སྤྱན་རས་གཟིགས་དང་སློབ་མ་སྐད་ཅིག་གིས་ཁྲོ་བོ་རྟ་མགྲིན་དུ་གྱུར་པའི་མིག་གཉིས་ཛ་ཛ་ལས་ཉི་མ་དང་།  ཟླ་བ་འོད་ཟེར་སེར་པོ་ཅན་དུ་གྱུར་པར་བསྒོམས་ལ།  སློབ་དཔོན་གྱི་ལག་གཡོན་པ་རྡོ་རྗེ་ཁུ་ཚུར་གྱིས་ཐིག་སྐུད་ལྟ་བར་བཟུང་ཞིང་གྲོགས་ལ་ཛྫཿཛྫཿཛྫཿཞེས་པ་དང་།  ཛ་གསུམ་བརྗོད་པས་ཐིག་སྐུད་ཀྱི་སྣེ་མོ་སློབ་མ་ལ་གཏད།  དེས་ཀྱང་སྔགས་དེ་བཞིན་དུ་བརྗོད་ནས།  དྲངས་ཏེ་གཡོན་པའི་རྡོ་རྗེ་ཁུ་ཚུར་གྱིས་ལྟེ་བར་བཟུང་ལ།  ཤར་ལ་སོགས་པའི་ཕྱོགས་ཐམས་ཅད་བློས་བཏགས་པ་ཙམ་ལས་རང་བཞིན་མེད་པར་མཉམ་པ་ཉིད་དོ།  ། སྙམ་དུ་མོས་ནས་རང་རྐང་པ་གཡོན་པ་སྐྱིལ་ཀྲུང་ཕྱེད་པ་དང་།  གཡས་པ་ས་ལ་བཙུགས་ཏེ་བསྡད།  སློབ་མས་དེ་ལས་ལྡོག་སྟེ་བསྡད་ནས་གཉིས་ཀའི་ལག་པ་ལྷན་ཅིག་ས་ལ་ཕབ།  དེ་ཡང་བླ་མ་ནུབ་ནས་ཤར་དང་།  སློབ་མ་ཤར་ནས་ནུབ་ཏུ་ཕྱོགས་པས་ཤར་ནུབ་ཀྱི་ཚངས་ཐིག་གདབ།  དེ་ནས།   རང་དང་སློབ་མའི་རྐང་མཐིལ་གཉིས་སུ་ཧཱུཾ་ཧཱུཾ་ལས་རྡོ་རྗེ་འབར་བ་རེ་རེ།  ཞེས་བརྗོད་ཅིང་བསྒོམས་པས་རྐང་པ་བྱིན་གྱིས་བརླབས་ལ་གཉིས་ཀས་གཡས་སྐོར་གྱིས་སོང་སྟེ་བླ་མ་ལྷོ་དང་།  སློབ་མ་བྱང་དུ་གནས་པས་ལྷོ་བྱང་གི་ཚངས་ཐིག་གདབ།  དེ་ནས་གཡས་སྐོར་གྱིས་ཡོངས་ཏེ་སློབ་དཔོན་ཤར་ལྷོ་དང་།  སློབ་མ་ནུབ་བྱང་དུ་གནས་ནས་མེ་རླུང་གི་ཟུར་ཐིག་གདབ།  དེ་ནས་གཡས་སྐོར་གྱིས་སློབ་དཔོན་ལྷོ་ནུབ་དང་།  སློབ་མ་བྱང་ཤར་དུ་གནས་པས་ཟུར་ཐིག་གཉིས་པ་གདབ།  དེ་ནས་སློབ་དཔོན་ཤར་ལྷོ་དང་།  སློབ་མ་བྱང་ཤར་དུ་གནས་པས་ཤར་གྱི་རྩ་ཐིག། སློབ་དཔོན་ནུབ་བྱང་དང་།  སློབ་མ་ལྷོ་ནུབ་ཏུ་གནས་པས་ནུབ་ཀྱི་རྩ་ཐིག། སློབ་དཔོན་དེ་ཉིད་དང་སློབ་མ་བྱང་ཤར་དུ་གནས་པས་བྱང་གི་རྩ་ཐིག། སླར་ཡང་སློབ་དཔོན་ཤར་ལྷོ་དང་། སློབ་མ་ལྷོ་ནུབ་ཏུ་གནས་པས་ལྷོའི་རྩ་ཐིག་རྣམས་དང་།  དེ་ནས།   རང་རྗེ་བཙུན་སྤྱན་རས་གཟིགས་ལྷ་སྐུ་སྒྱུ་མ་ལྟ་བུར་གསལ་བའི་མིག་གཉིས་ཧཱི་ཧཱི་ལས་གཡས་ཉི་མ་དང་།  གཡོན་ཟླ་བར་གྱུར་པར་བསམས་ཏེ་ཁྲོ་བོའི་ལྟ་བས་ཕྱོགས་ཐམས་ཅད་དུ་བལྟས་ནས།  ཧཱིཿཧཱིཿཞེས་བརྗོད་ནས།  ཐར་པའི་སྒོའི་གེགས་སུ་གྱུར་པའི་སྒྲིབ་པ་རྣམས་དབྱི་བར་བྱའོ།  ། སྙམ་དུ་བསམས་ནས་ཤར་སྒོའི་ཚངས་ཐིག་དང་རྩ་ཐིག་ཕྲད་མཚམས་གཡས་གཡོན་ནས་རྩ་ཐིག་གི་ཆ་ཆུང་གཉིས་གཉིས་དབྱི་ལ།  དེ་ནས་ལྷོ་ནུབ་བྱང་གི་སྒོའི་ཐིག་ཀྱང་དབྱི་བར་བྱ།  དེ་ནས་དཀྱིལ་འཁོར་གྱི་ཕྱི་ཐིག་ལྷག་མ་ཇི་ལྟར་གདབ་པའི་ཚུལ་ནི།  ཁྲུ་ལ་སོགས་པའི་རྩ་ཐིག་གི།  ། དབུས་སུ་བརྒྱད་ཆ་ཕྱིས་པ་དེ།  ། སྒོ་དེའི་བཞི་ཆ་ཆ་ཆུང་སྟེ།  ། ( ༡༥༣ )རྩ་བའི་ཕྱི་རོལ་གཅིག་དང་གཉིས།  ། གཅིག་གཉིས་གཅིག་དང་གཅིག་གི་མཐར།  ། ཐིག་དྲུག་ཟུར་ནས་ངོས་སུ་སྟེ།  ། ཚངས་ལས་རིམ་གྱིས་རིང་བར་ནི།  ། ཆ་ཆུང་གསུམ་དུ་དང་པོའི་ཐིག། གཉིས་ཐིག་ཆ་ཆུང་གཉིས་རྩེར་རེག། ཆ་ཆུང་བརྒྱད་དུ་གསུམ་སྟེགས་བུའི།  ། ཐིག་ལས་དྲང་པོའི་ཐིག་བཞི་སྟེ།  ། གསུམ་ནི་ཆ་ཆུང་ལྔ་བཞི་པ།  ། ཆ་ཆུང་བཞི་དེའི་དང་པོ་ནི།  ། ངོས་ཐིག་རྩེ་མོར་ཡང་དག་རེག། གསུམ་ནི་ཆ་ཆུང་རེ་རེའི་བར།  ། བཞི་པའི་རྩེ་ནས་ངོས་སུ་ཐིག། ཆ་ཆུང་བཅུ་དང་ལྡན་པའོ།  ། རྩ་བའི་རྩེ་ནས་བྱུང་བའི་ཐིག། ཆ་ཆུང་བཞི་པ་ངོས་སྟེང་དུ།  ། ཆ་ཆུང་གཉིས་གཉིས་ཐད་ཀར་ནི།  ། ཆ་ཆུང་བརྒྱད་དེ་གསུམ་འཁྱོག་པ།  ། ཞེས་པའི་དོན་ལྟར་ལེགས་པར་གདབ་སྟེ་འགྲམ་ལོགས་སྒོ་དང་མི་མཉམ་པའི་ལུགས་སོ།  །
དེ་ནས་རྟ་བབས་ཀྱི་ཐིག་གདབ་པ་ནི།  ཀ་བའི་རྩེ་ནས་ཕྱི་ངོས་སུ།  ། ཆ་ཆུང་རེ་རེ་དོར་བར་ཐིག། བཅུ་གཅིག་འདི་ལ་ལྔ་པ་དང་།  ། བདུན་པ་ཆ་ཆུང་ཕྱེད་དང་གཉིས།  ། ཡང་ན་གསུམ་པ་བདུན་པ་དང་།  ། དགུ་པ་ཆ་ཆུང་རེ་རེའོ།  ། བཞི་པ་དྲུག་པ་བཅུ་པ་རྣམས།  ། སོ་སོར་ཆ་ཆུང་ཕྱེད་ཕྱེད་དོ།  ། ལྔ་པ་ནི་ཆ་ཆུང་ཕྱེད་དང་གཉིས།  ། དེ་ལ་ཕྱོགས་གཉིས་སུ་ནི་རྒྱར།  ། ཚངས་པའི་གཡས་དང་གཡོན་དུ་ནི།  ། ཆ་ཆུང་ཕྱེད་བཅས་མདའ་ཡི་མཐར།  ། སྣམ་བུ་ཆ་ཆུང་ཕྱེད་དང་གསུམ།  ། ཐིག་ནི་ཆ་ཆུང་ཕྱེད་དང་བཞི།  ། ཆ་ཆུང་དྲུག་མཐར་གཉིས་པ་དང་།  ། གསུམ་པ་ཆ་ཆུང་གསུམ་པའོ།  ། ཆ་ཆུང་བཞི་མཐར་བཞི་པ་ནི།  ། ཆ་ཆུང་ལྔ་སྟེ་མདའ་ཕྱེད་བཅས།  ། གསུམ་དོར་ནས་ནི་ཕྱེད་དང་ལྔ།  ། གསུམ་ནས་དྲུག་པ་ཆ་ཆུང་ལྔ།  ། བཞི་ནི་ཆ་ཆུང་བདུན་རྣམས་ཏེ།  ། ཐིག་བཅུ་གཅིག་པ་ཆ་ཆུང་ལྔ།  ། སྣམ་བུ་ལྔ་པའི་སྟེང་གི་ནི།  ། ངོས་སུ་ཆ་ཆུང་ཕྱེད་དང་བཞི།  ། བདུན་པའི་འོག་ལ་ཆ་ཆུང་གསུམ།  ། སྟེང་ནི་ཆ་ཆུང་དྲུག་སྟེང་དུ།  ། སྣམ་བུ་རྣམས་མཐར་སོན་པའི་ཐིག། གཞན་གྱི་མཐའ་དང་ལྷན་ཅིག་སྟེ།  ། ཀྱོག་པོ་གཅིག་གོ་འདི་ནང་དུའང་།  ། ཆ་ཆུང་ཕྱེད་ནས་དེ་བཞིན་གཞན།  ། དེའི་ཕྱིར་ཆ་ཆུང་རིག་བྱེད་མཐར།  ། ཐིག་ཟླུམ་དེ་ནས་གཉིས་ཡིན་ཏེ།  ། ཆ་ཆུང་གཉིས་གཉིས་དོར་བར་རོ།  ། བཞི་དོར་བ་ནི་ཟླུམ་པོ་གཞན།  ། ཞེས་པ་ལྟར་གདབ་སྟེ་རྟ་བབས་སྒོ་ཚད་གསུམ་མའི་ལུགས་ཡིན་པས་འདི་ཉིད་ལེགས་སོ།  །
སྣ་ཚོགས་རྡོ་རྗེའི་རྭའི་ཐིག་སྐོར་ལུགས་ནི།  ཚངས་དང་མདའ་ཡབ་ཕྲད་པ་ནས།  ། ཆ་ཆུང་བཞི་དང་བཞི་གསུམ་ནི།  ། སོང་བར་ཆ་ཆུང་དགུ་དང་ནི།  ། བཞི་ཆས་གཡས་གཡོན་ཕྱི་རྭ་བསྐོར།  ། མདའ་ཡབ་ཚངས་ལས་ཆ་ཆུང་ནི།  ། ཕྱེད་བཅས་གསུམ་ནས་ཐད་ཀར་གཡས།  ། དྲུག་ནས་ཕྱེད་བཅས་བཅུ་གཉིས་ཀྱིས།  ། གཡོན་བསྐོར་གཡས་པ་དེ་ལས་ལྡོག། ཅེས་པ་ལྟར་གདབ།  དཀྱིལ་འཁོར་གྱི་ནང་གི་ཐིག་གདབ་ལུགས་ནི།  ཚངས་པའི་ཐིག་ལས་ཕྱི་ངོས་སུ་ཆ་ཆུང་ལྔ་དོར་བར་པདྨའི་ལྟེ་བའི་དོན་དུ་ཐིག་ཟླུམ་པོ་གཅིག་དེའི་ཕྱི་ངོས་སུ་འདབ་མའི་དོན་དུ་ཆ་ཆུང་བཅུ་དོར་བར་ཟླུམ་པོ་གཅིག་བསྐོར་དེའི་ཕྱི་ངོས་སུ་ཆ་ཆུང་གཅིག་དོར་བར་གདུང་འཁོར་གྱི་རྡོ་རྗེ་འཕྲེང་བའི་དོན་དུ་སྐོར་ཐིག་གཅིག། ནང་གི་ལྟེ་བའི་ཐིག་གི་ཕྱི་ངོས་སུ་གེ་སར་གྱི་དོན་དུ་སླར་ཡང་ཆ་ཆུང་ཕྱེད་དོར་ནས་ཐིག་ཟླུམ་གཅིག་བསྐོར་ལ།  ཚངས་ཐིག་བཞི་འདབ་མའི་དབུས་སུ་འོང་བར་བྱས་ནས་ཕྱོགས་ཀྱི་འདབ་མ་བཞི་ཆ་མཉམ་པར་བྱའོ།  ། ཕྱི་ནང་གི་ཐིག་གཞན་དེ་རྣམས་འདེབས་པའི་ཚེ་ཡང་སྐོར་ཕྱོགས་དང་།  སྡོད་སའི་གནས་དང་།  གོ་རིམ་རྣམས་སྔ་མ་ལྟར་བྱ་ཞིང་སྐབས་ཐམས་ཅད་དུ་སློབ་མས་བླ་མ་ལ་རྒྱབ་མི་སྟོན་པར་འགྲོ་ལ།  རྡོ་རྗེ་ཁུ་ཚུར་གྱིས་ཐིག་ཐམས་ཅད་འདེབས་པ་མ་བདེ་ན་དང་པོ་ལ་བྱ་ཞིང་ལྷག་མ་ཅི་བདེར་བྱ།  སྐོར་ཐིག་རྣམས་བྱེད་པའི་ཚེ་སེང་ལྡེང་གི་ཕུར་བུ་འོག་རྩེ་གཅིག་པ་( ༡༥༤ )སྟེང་རྡོ་རྗེ་རྩེ་ལྔ་པའི་དབྱིབས་ཅན་བསངས་སྦྱངས།  སྟོང་པའི་ངང་ལས་ཧཱུཾ་ལས་བྱུང་བའི་ཕུར་བུ་སྟེང་རྡོ་རྗེ་རྩེ་ལྔ་པ་འོག་རྡོ་རྗེ་རྩེ་གཅིག་པའི་རྣམ་པ་ཅན་དུ་གྱུར་པར་བསམས་ནས།  ཨ་བཛྲ་ཀཱི་ལི་ཀཱི་ལ་ཡ་སརྦ་བིགྷྣན་ཧཱུཾ།  ཞེས་པ་བརྒྱ་རྩ་བརྒྱད་བཟླས་ནས།  ཨ་བཛྲ་མུད་ག་ར་ཨ་ཀོ་ཊ་ཡ་ཧཱུཾ།  ཞེས་བརྗོད་ཅིང་རྡོ་རྗེ་ཐོ་བས་བརྡུངས་ནས་དཀྱིལ་འཁོར་གྱི་ས་གཞིའི་དབུས་སུ་བཏབ་པ་ལ་ཐིག་སྐུད་ཉིས་བལྟབ་ཏུ་བྱས་པ་བཏེགས་ནས་དབང་ལྡན་ནས་བརྩམས་ཏེ་གཡས་སྐོར་དུ་བསྐོར་ལ་གདབ།  སྐོར་ཐིག་ཟིན་རྗེས་ཕུར་བུ་དཀྱིལ་འཁོར་གྱི་མཇུག་ཆོག་སྐབས་སུ་བཤད་པའི་སྔགས་དང་ཕྱག་རྒྱས་དབྱུང་ནས།  ཕུར་བུ་རང་གི་ལག་གི་རྡོ་རྗེ་ལ་ཐིམ་པར་གྱུར་པར་བསམ་ཞིང་ཕུར་བུ་དངོས་སུ་མེད་ནའང་བསྒོམ་པས་རིམ་པ་དེ་དག་བྱ་ལ།  གཞན་ཡང་ཐིག་གི་ལྟས་བརྟག་ལུགས་སོགས་ཞིབ་པ་སྔགས་རིམ་ཆེན་མོ་ལས་ཤེས་པར་བྱས་ནས་ཚད་ལྡན་གྱི་ཕྱག་ལེན་མཐོང་བ་བརྒྱུད་པ་བཞིན་ཐིག་ལེགས་པར་གདབ་པར་བྱའོ།  ། དེ་ལྟར་ཐིག་རྫོགས་པར་ཐེབས་ནས་ཐིག་སྐུད་ལ།  ཨ་བཛྲ་མ་ཧཱ་ཀྲོ་དྷ་རཱ་ཛ་ཨརྒྷཾ་ནས་ཤཔྟའི་བར་གྱིས་མཆོད།  སྔར་གྱི་བསྟོད་པས་བསྟོད།  ། ཨ་ཨཱཿཧཱུཾ་བཛྲ་མུཿཐིག་སྐུད་ཀྱི་ཡེ་ཤེས་པ་རང་གནས་སུ་གཤེགས་པར་གྱུར།  ཅེས་བརྗོད་ཅིང་མོས་ལ།  ཐིག་སྐུད་གནས་ཅི་བདེ་བར་བཞག་གོ།  །
གསུམ་པ་དངོས་གཞིའི་ཆོ་ག་ལ་གཉིས།  ཡེ་ཐིག་གདབ་ཅིང་ཚོན་དགྱེ་བ་དང་།  བསྒྲུབ་ཅིང་མཆོད་ནས་དབང་བསྐུར་བའོ།  ། དང་པོ་ལ་གཉིས།  ཡེ་ཐིག་གདབ་པ་དང་།  ཚོན་དགྱེ་བའི་ཆོ་གའོ།  །
དང་པོ་ནི།  རང་ཤར་དུ་ཕྱོགས་ཏེ་གཙོ་བོའི་རྣལ་འབྱོར་དང་ལྡན་བཞིན་པའི་ངང་ནས་ཐིག་སྐུད་ཀྱི་རྒྱུ་དང་འཁེལ་མཁན་སོགས་མཚན་ཉིད་དང་ལྡན་པའི་སྐུད་པ་ལྔ་ཚན་ལྔ་སྣོད་སོ་སོར་བཞག་ལ་ཡུངས་ཀར་གྱི་ཕྱེ་མ་དང་།  བདུད་རྩི་ལྔ་དང་།  དྲི་ཞིམ་པོ་བསྲེས་པའི་ཚོན་སྣ་ལྔས་སྐུད་པ་ལྔ་ཚན་རེ་ཁ་བསྒྱུར།  དེ་ནས།  རང་རྗེ་བཙུན་སྤྱན་རས་གཟིགས་དང་སློབ་མ་སྐད་ཅིག་གིས་ཁྲོ་བོ་རྟ་མགྲིན་དུ་གྱུར་པར་བསམས་ལ།  རང་གི་ལག་པ་གཡོན་པའི་མཐིལ་དུ་མཐེའུ་ཆུང་གི་རྩ་བ་ནས་མཐེ་བོང་གི་རྩ་བའི་བར་དུ་སྐུད་པ་དཀར།  སེར།  དམར།  ལྗང་།  སྔོ་བ་རྣམས་རིམ་པ་ལྟར་བཀོད།  ཐིག་སྐུད་དཀར་པོ་ཨ་ལས་རྣམ་སྣང་།  སེར་པོ་ཏྲཾ་ལས་རིན་འབྱུང་།  དམར་པོ་ཧྲིཿལས་འོད་དཔག་མེད།  ལྗང་གུ་ཨཱཿལས་དོན་གྲུབ།  སྔོན་པོ་ཧཱུཾ་ལས་མི་བསྐྱོད་པའི་ངོ་བོར་གྱུར་པར་བསམས་ལ།  མདུན་གྱི་ནམ་མཁར་དེ་བཞིན་གཤེགས་པ་རིགས་ལྔ་བཞུགས་པའི་ཐུགས་ཀར་ཨ་ལ་སོགས་པ་རང་རང་གི་ས་བོན་ལས་བྱུང་བའི་ཡེ་ཤེས་ཀྱི་ཐིག་སྐུད་འོད་ཟེར་གྱི་རང་བཞིན་ཅན་དུ་གྱུར་པར་བསམས་ལ།  ཨ་ཨཱཿཤཱ་ཤྭཏ་བཛྲ་སཱུ་ཏྲ་མེ་པྲ་ཡཙྪ་མཎྜ་ལ་སཱུ་ཏྲ་ཎཱ་ཡ་ཧཱུཾ།  ཞེས་པས་རྣམ་སྣང་ལ་གསོལ་བ་བཏབ།  དེ་ནས།  ཤཱ་ཤྭཏའི་གནས་སུ།  རཏྣ་སམྦྷ་ཝ་ཞེས་པ་བཅུག་པས་རིན་འབྱུང་དང་།  ཨ་མི་ཏ་བྷ་ཝ་བཅུག་པས་འོད་དཔག་མེད།   ཨ་མོ་གྷ